MJD แตกไลน์ธุรกิจใหม่ “PeopleScape” ที่ปรึกษาพัฒนาคน-องค์กรครบวงจร
MJD แตกไลน์ธุรกิจใหม่ “PeopleScape” ที่ปรึกษาพัฒนาคน-องค์กรครบวงจร
MJD แตกไลน์ธุรกิจใหม่ “PeopleScape” ที่ปรึกษาพัฒนาคน-องค์กรครบวงจร
10 พ.ย. 2563

นางสาวเพชรลดา พูลวรลักษณ์ กรรมการบริหาร บริษัท เมเจอร์ ดีเวลลอปเม้นท์ จำกัด (มหาชน) หรือ MJD เปิดเผยว่า กว่า 20 ปีที่ผ่านมา เมเจอร์ ดีเวลลอปเม้นท์ มุ่งมั่นพัฒนาบุคลากรอย่างต่อเนื่อง เพื่อให้ทีมงานทุกคนมีทักษะที่ดี มีองค์ความรู้ที่เข้มข้น และมีความเข้าใจผู้บริโภค เพื่อให้สามารถพัฒนาอสังหาริมทรัพย์ ภายใต้แนวคิด “Crafting Lifescape to Excellence” และส่งมอบคุณภาพการอยู่อาศัยที่ดีที่สุดให้แก่ลูกบ้าน ด้วยองค์ความรู้จากประสบการณ์ดังกล่าว บริษัทจึงมองเห็นโอกาสในการต่อยอดธุรกิจใหม่ภายใต้ชื่อ “PeopleScape : HROD Consulting &amp; Services” เพื่อดำเนินธุรกิจที่ปรึกษาและบริการด้านการพัฒนาทรัพยากรมนุษย์และองค์การ (HR &amp; Organization Development Consulting)
“เราเชื่อว่า เมื่อมีทีมที่ดี องค์กรก็จะดี ทำให้เกิดสินค้าที่ดีมีคุณภาพ ตอบโจทย์ความต้องการและความพึงพอใจของผู้บริโภค วันนี้โลกเปลี่ยนแปลงเร็วขึ้น จากทั้งกระแส Digital Disruption และสถานการณ์ COVID-19 การจะสร้างบุคลากรที่ดี เพื่อให้เกิดทีมที่ดีมีความท้าทายมากขึ้น เราเองมีโนว์ฮาวด้านการจัดการองค์กรและการพัฒนาทรัพยากรบุคคลมากว่า 20 ปีแล้ว เราจึงมองว่า นอกจาก Crafting Lifescape to Excellence แล้ว ต่อไปเรายังสามารถเข้าไปช่วยทั้งพนักงานและองค์กรอื่นในการ Crafting People to Excellence ด้วย” นางสาวเพชรลดา กล่าว 
สำหรับ  PeopleScape จะดำเนินงานภายใต้ 4 บริการ ได้แก่
1.ที่ปรึกษาและบริการด้านการพัฒนาทรัพยากรมนุษย์และองค์การ (HR &amp; OD Consulting) เช่น การพัฒนาและออกแบบองค์กร การบริหารระบบทรัพยากรบุคคล การสร้างวัฒนธรรมองค์กร
2.การบริการจัดอบรม (Training Services) ทั้งรูปแบบออนไลน์และออฟไลน์ ภายในองค์กร และภายนอกองค์กร หลักสูตรการบริหารงานก่อสร้าง หลักสูตรการบริหารงานขาย หลักสูตรโบรกเกอร์และตัวแทนการขายแต่เพียงผู้เดียว (Sole Agent) และหลักสูตรการบริหารงานนิติบุคคล
3.การจัดการทรัพยากรมนุษย์ (HR Services) เช่น การจัดหาพนักงาน จัดการระบบบัญชีเงินเดือน การสร้างและพัฒนาทีมให้มีประสิทธิภาพ
และ 4.ที่ปรึกษาด้านกระบวนการดำเนินธุรกิจ (Business Process Consulting) เช่น ช่วยออกแบบกระบวนการทำงานตั้งแต่ต้นน้ำถึงปลายน้ำ และออกแบบระบบควบคุมภายในเพื่อเตรียมความพร้อมในการนำบริษัทเข้าสู่ตลาดหลักทรัพย์ฯ
สำหรับธุรกิจการบริการจัดอบรม จะมีทั้งการจัดคอร์สให้แต่ละองค์กรโดยตรง ตามความต้องการขององค์กรนั้น และหลักสูตรใหม่ที่เปิดกว้างให้บุคคลทั่วไป หรือผู้สนใจในการพัฒนาตัวเองเข้ามาร่วมอบรมได้ ล่าสุด PeopleScape ได้เปิดหลักสูตรแรกภายใต้ชื่อ “Transforming Real Estate Management” เป็นกุญแจไขสูตรสำเร็จในธุรกิจอสังหาริมทรัพย์ในยุค New Normal อาทิ การวิเคราะห์ตลาดเพื่อเปลี่ยนวิกฤติให้เป็นโอกาส, เทคนิคการลงทุนหลัง COVID-19, การวิเคราะห์พฤติกรรมผู้บริโภคและกลยุทธ์มัดใจลูกค้า แนวคิดการพัฒนาโครงการลักซ์ชัวรี่, การประยุกต์ใช้ PropTech และดิจิทัลเทรนด์ในธุรกิจอสังหาริมทรัพย์ รวมถึงการบริหารจัดการนิติบุคคล โดยเป็นหลักสูตรระยะสั้น 4 วัน พร้อมศึกษาดูงานจากสถานที่จริง
“จากพฤติกรรมผู้บริโภคที่ก้าวผ่านสู่ New Normal เราเล็งเห็นถึงการเปลี่ยนแปลงครั้งยิ่งใหญ่ที่จะปฏิวัติการทำธุรกิจอย่างสิ้นเชิง โดยรวมถึงวงการธุรกิจอสังหาริมทรัพย์ แต่เราจะไม่พัฒนาไปคนเดียวแล้วทิ้งเพื่อนร่วมอุตสาหกรรมและต่างอุตสาหกรรมไว้เบื้องหลัง PeopleScape จะเป็นตัวช่วยให้แก่ทั้งผู้บริหาร นักลงทุน พนักงาน นักพัฒนาอสังหาริมทรัพย์รุ่นใหม่ ตลอดจนผู้ที่ต้องการเพิ่มพูนความรู้เพื่อต่อยอดธุรกิจ ให้ได้เรียนลัดกับเราผ่านความรู้ที่สั่งสมมากว่า 20 ปี” นางสาวเพชรลดา กล่าว  
ทั้งนี้ PeopleScape จะมีการพัฒนาหลักสูตรใหม่ๆ ออกมาอย่างต่อเนื่อง เพื่อให้ตอบโจทย์ทุกความเปลี่ยนแปลงของโลก ช่วยให้ทั้งคนและองค์กรต่างๆ เติบโตไปข้างหน้า
บริษัท เมเจอร์ ดีเวลลอปเม้นท์ จำกัด (มหาชน) เป็นผู้พัฒนาโครงการอสังหาริมทรัพย์ระดับลักซ์ชัวรี่ มีธุรกิจหลักในเครืออยู่ 3 กลุ่มธุรกิจ ได้แก่ 1.กลุ่มธุรกิจพัฒนาที่อยู่อาศัยเพื่อการขาย 2.กลุ่มโครงการอสังหาริมทรัพย์เชิงพาณิชย์ และ 3.กลุ่มธุรกิจบริการที่เกี่ยวข้องกับอสังหาริมทรัพย์ มีวิสัยทัศน์ในการเติบโตอย่างต่อเนื่องเพื่อสร้างโครงการระดับลักชัวรี่ที่ตอบโจทย์ความต้องการของผู้บริโภค